ตปท.ซื้อไม่หยุด เมินบจ.กำไรหด
ต่างชาติมองข้ามช็อต เข้าซื้อหุ้นตราสารหนี้ ไม่สนกำไร บจ.หด 10% ไตรมาส 2 คาด สผ.ทำได้ 1.34 หมื่นล้าน
4 ก.ค. 2555

ต่างชาติมองข้ามช็อต เข้าซื้อหุ้นตราสารหนี้ ไม่สนกำไร บจ.หด 10% ไตรมาส 2 คาด สผ.ทำได้ 1.34 หมื่นล้าน
นักลงทุนต่างชาติยังคงเข้าซื้อหุ้นทั่วเอเชีย ส่งผลให้ดัชนีปรับตัวขึ้นถ้วนหน้า โดยในส่วนของตลาดหุ้นไทยบวกต่อ 9.33 จุด หรือ 0.78% ดัชนีปิดที่ 1,198.07 จุด แม้มูลค่าการซื้อขายจะน้อยไปหน่อยเพียง 26,304 ล้านบาท แต่ต่างชาติยังมียอดซื้อสุทธิ 1,713 ล้านบาท และซื้อสุทธิในตลาดตราสารหนี้มากถึง 11,174 ล้านบาท ส่งผลให้เงินบาทแข็งค่าขึ้นบริเวณ 31.46 บาทต่อเหรียญสหรัฐ เช่นเดียวกับค่าเงินในภูมิภาคเอเชีย 
มาร์เก็ตติง กล่าวว่า ต่างชาติยังคงไหลบ่าเข้าซื้อหุ้นขนาดใหญ่ โดยเฉพาะกลุ่มพลังงานและธนาคารพาณิชย์ คาดว่าวันนี้มีโอกาสสูงที่ดัชนีจะยืนเหนือระดับ 1,200 จุด
นอกจากนี้ ยังเห็นการเข้าซื้อหุ้นสินค้าโภคภัณฑ์ เช่น บริษัท ผาแดงอินดัสทรี (PDI) ดีดขึ้น 6.67% ปิดที่ 12.80 บาท คาดราคาดีบุกฟื้นตัวเช่นเดียวกับทองคำและน้ำมัน 
อย่างไรก็ตาม นักวิเคราะห์บริษัทหลักทรัพย์ เอเซีย พลัส คาดว่าผลดำเนินงานของบริษัทจดทะเบียน (บจ.) ในงวดไตรมาส 2 ปี 2555 น่าจะลดลง 10% จากไตรมาสแรกของปีที่มีกำไรสุทธิ 1.12 แสนล้านบาท เพราะกำไรของกลุ่มพลังงานและโรงกลั่นจะลดลงจากผลของการขาดทุนจากสต๊อกน้ำมัน
สำหรับบริษัท ปตท.สำรวจและผลิตปิโตรเลียม (PTTEP) หรือ ปตท.สผ. นั้น คาดว่าจะมีกำไรสุทธิ 1.34 หมื่นล้านบาท ลดลง 26.5% จากไตรมาสก่อนหน้า เนื่องจากราคาขายผลิตภัณฑ์เฉลี่ยลดลง 5.6% มาอยู่ที่ 61.16 เหรียญสหรัฐต่อบาร์เรล เทียบเท่าน้ำมันดิบ ขณะที่ราคาขายก๊าซธรรมชาติคาดจะสูงขึ้นราว 3% มาอยู่ที่ 7.33 เหรียญสหรัฐต่อล้านบีทียู และได้เงินค่าประกันแหล่งมอนทารา 30 ล้านเหรียญสหรัฐ